《薄暮自小榭泛舟至北渡宿延青楼》
清代·姚燮

乱岛森连营，大峡束门户。风崖纳潮激之吐，野喊声中万搥鼓。

天霞一划中水分，海客驶舵如驶轮。衣裾五色交缤纷，千叶百叶华旓云。

回岩倒折暗木俯，蒸起苍烟欲为雨。眼明南岸一角城，高下山灯入渔浦。

迎潮送潮渔唱多，山灯岚翠渔灯波。渔灯山灯错星点，汊流十里开银河。

此外溟濛浮六宇，籁合高穹有人语。残年独客依片篷，万里孤身漂一黍。

斯时郡县方撤兵，夜气遥指东南清。纷纷雁鹜过天杪，去傍千章郭树青。

郭树青青覆吾屋，屋角寒篝动疏绿。遥知怨女梦羁人，梦我沙遥抱鸥宿。

沙鸥拍拍沙气黄，此夕羁人不梦乡。梦撷芙蓉鳌背坐，飞随朱鸟向扶桑。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。